Boer in kritieke toestand ná plaasaanval | Netwerk24
Deur Ané van Zyl 05 Junie 2020 21:32
Drie gewapende mans het gister omstreeks 02:30 die voordeur van Pieter (65) en Ann (61) Nel se huis in die Remhoogte-omgewing oopgebreek. Hulle het Pieter in die gang raakgeloop en hom in die bors en been geskiet. 'n Vierde man het glo buite die huis gewag.
Daarna het hulle Pieter na die egpaar se slaapkamer gesleep waar Ann in die bed gelê het, en hulle aangerand. Die aanvallers het juweliersware en wapens geëis.
Volgens Gert du Plessis, hoof van Oostermoed-beskermingsdienste het die mans, wat Engels gepraat het, nie belanggestel in elektroniese toerusting soos TV-stelle en selfone nie.
Du Plessis sê Ann het tydens die geskarrel uit die slaapkamer ontsnap en die deur gesluit. Terwyl sy probeer het om hulp te ontbied, het die mans die deur oopgebreek en gevlug. Hulle het 'n vuurwapen en selfoon geroof.
Volgens Du Plessis het Ann daarin geslaag om 'n kollega van Pieter in die hande te kry wat toe die nooddienste ontbied het.
Sy het ernstige kopwonde opgedoen en is uit die hospitaal ontslaan nadat die wonde behandel is. Pieter is in 'n kritieke toestand na die Brits Mediclinic gebring en later na die Netcare Milpark-hospitaal in Johannesburg oorgeplaas.